<classify> WAKALA wa Misitu Tanzania TFS umevitaka vikundi vya wanawake kujitokeza na kuwekeza katika sekta ya ufugaji nyuki kutokana na kuwapo soko zuri la bidhaa hiyo nchini na kimataifa.Mwito huo ulitolewa juzi na Kamishna na Uhifadhi wa TFS, Prof Santos Silayo, alipokuwa akitoa mada katika mkutano wa ushirika wa madirisha wenye lengo la kuwaunganisha wanawake katika vikundi mbalimbali vya uzalishaji mali ili kuongeza tija kwa pamoja kulekea uchumi wa viwanda. Alisema TFS itatumia fursa mbalimbali kuwaelimisha wanawake kupitia vikundi vyao kuhusiana na masuala ya ufugaji nyuki pamoja na mazao yake ili kuwawezesha kufikia malengo yao na kujiongezea kipato kitakachowasaidia kuendesha maisha yao na familia zao.Faida za ufugaji nyuki ni nyingi ikiwamo ya uchavushaji mazao ya chakula na nyinginezo, hivyo sisi kama TFS tupo tayari kumsaidia mfugaji ili aweze kutimiza malengo yake ya kibiashara sambamba na kumwezesha kupata masoko, alisema.Aidha, Prof. Silayo aliwataka wanawake hao kutumia fursa hiyo kufungua madirisha ya ufugaji nyuki katika maeneo mbalimbali nchi nzima kwani TFS ipo tayari kuwawezesha mikopo itakayowasaidia kuendesha shughuli hiyo na hivyo kupunguza changamoto zinazoweza kujitokeza katika utekelezaji wa majukumu yao.Alisema TFS inajenga viwanda katika maeneo mbalimbali nchini ikiwamo Nzega, Sikonge, Manyoni, Iringa na Shinyanga ili kuongeza wingi na ubora wa mazao ya nyuki, huku pia ikiweka utaratibu wa kuwasaidia wafugaji kuongeza thamani ya mazao yao kwa kuwaunganisha na mamlaka zinazosimamia ubora na utambuzi wa bidhaa.Alisema ni wakati muafaka kwa wanawake kutumia misitu ya serikali kufuga nyuki bila gharama yoyote, huku pia wakipewa fursa ya kupatiwa ruzuku kwa ajili ya uwekezaji huo kuanzia Sh milioni 5 hadi 50.Katika hatua nyingine, Prof. Silayo amewataka wananchi kulinda misitu ili kuepukana na madhara mbalimbali ikiwamo ukosefu wa mvua na kusababisha vifo vya viumbe hai.  <topic>: KITAIFA 